થોડાં સમય પહેલાં દ્રશ્યો એની આંખ સામે તરવરી રહ્યાં. આખરે એ ઊઠ્યો. પગે ખાલી ચડી જવાથી ખાસ્સી વાર ભીંતના ટેકે ઊભા રહેવું પડ્યું. એને થયું બીજો પગ પણ ખોટો થયો કે શું ? એ ઘેર જવાને બદલે સીધો વાડે ગયો. વાડાનો ઝાંપો ઉઘાડી પ્રવેશ્યો કે તરત કડબમાં વતરા અને બળેલાં ઓઈલની પરિચિત ગંધ એનાં નાક સોંસરવી નીકળી ગઈ. એ ધીમે ધીમે ખાટલા પાસે આવ્યો. કાખઘોડી ખાટલાની ઇસને ટેકે મૂકીને ખાટલામાં પડતું મૂક્યું. ખાટલાની કાથી પીઠમાં ખૂંચી પણ એનું ધ્યાન ન ગયું. એણે જોરથી આંખો મીંચી દીધી. નાકમાં પ્રવેશતી પરિચિત વાસ આજે અળખામણી લગતી હતી.